CELEX: 62020TN0651
Language: mt
Date: 2020-10-23 00:00:00
Title: Kawża T-651/20: Rikors ippreżentat fit-23 ta’ Ottubru 2020 – KL vs BEI

21.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 443/28
            
         
      Rikors ippreżentat fit-23 ta’ Ottubru 2020 – KL vs BEI
      (Kawża T-651/20)
      (2020/C 443/33)
      Lingwa tal-kawża: il-Franċiż
      
         Partijiet
      
      
         Rikorrent: KL (rappreżentanti: L. Levi et A. Champetier, avukati)
      
         Konvenut: Bank Ewropew tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            
                  —
               
               
                  konsegwentment, tannulla d-deċiżjoni tal-BEI tat-28 ta’ Frar 2020 li skontha l-assenzi tar-rikorrent għall-kontrolli mediċi tat-23 ta’ Diċembru 2019, tat-3 ta’ Frar u tat-28 ta’ Frar 2020 kienu mhux iġġustifikati fid-dawl tal-Artikolu 3.6 tal-Anness X tad-dispożizzjonijiet amministrattivi applikabbli għall-persunal;
               
            
                  —
               
               
                  safejn dan ikun meħtieġ, tannulla d-deċiżjoni ta’ ċaħda tal-15 ta’ Lulju tar-rikors amministrattiv tar-rikorrent kontra d-deċiżjoni inizjali tat-28 ta’ Frar 2020;
               
            
                  —
               
               
                  tikkundanna lill-BEI għall-ħlas ta’ kumpens għad-danni morali tar-rikorrent;
               
            
                  —
               
               
                  tikkundanna lill-BEI għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv huwa bbażat fuq ksur tal-Artikoli 2.3 u 3.6 tal-Anness X tad-dispożizzjonijiet amministrattivi. F’dan ir-rigward, ir-rikorrent jikkonferma li huwa ma setax jattendi għall-kontrolli mediċi minħabba sitwazzjoni ta’ forza maġġuri u għalhekk jaqa’ taħt l-eċċezzjonijiet previsti mid-dispożizzjonijiet imsemmija iktar ’il fuq.
               
            
                  2.
               
               
                  It-tieni motiv huwa bbażat fuq ksur tad-dmir ta’ premura u tal-prinċipju ta’ proporzjonalità. Ir-rikorrent isostni b’mod partikolari li s-sistematiċità tal-kontrolli mediċi imposti mill-konvenut wara kull ċertifikat mediku ta’ inkapaċità hija ta’ natura li taggrava l-istat tas-saħħa tiegħu billi tobbligah li jimmultiplika r-rikorsi u tikser il-prinċipji msemmija iktar ’il fuq.
               
            
                  3.
               
               
                  It-tielet motiv huwa bbażat fuq eċċezzjoni ta’ illegalità. Skont ir-rikorrent, l-Artikolu 3.4 tal-Anness X jikser l-Artikoli 31 u 34 tal-Karta tad-Drittijiet Fundamentali tal-Unjoni Ewropea, peress li l-applikazzjoni ta’ dan l-Artikolu fil-prattika twassal għat-tħassir, minn naħa, tal-leave annwali tiegħu u, min-naħa l-oħra, tar-remunerazzjoni kollha sa mill-mument li fih huwa eżawrixxa l-leave annwali tiegħu.